钦定古今图书集成/明伦汇编/官常典/第737卷 > 王真
## 钦定古今图书集成/明伦汇编/官常典/第737卷 > 王真

按《明外史》本传：“真，咸宁人。洪武中，起卒伍，积功至燕
山右护卫百户。燕师起，攻九门，战永平、真定，下广昌，
徇雁门，从破沧州，追南兵至滑口，俘获七千人，累迁
都指挥使。王设伏淝河，令真与白义、刘江各百骑诱
平安军。安见敌兵少，急击之。真等佯走，诱安入伏内。
两军鏖战，真率壮士突而前，斩馘无算。后队不继，南”
军围之数匝，真身被数十枪，气愈奋，连格杀数十人。
南军益兵围之，真知不免，顾左右曰：“吾义不死敌手。”
遂自刎。成祖即位，追封奉天靖难推诚宣力武臣、特
进荣禄大夫、右柱国、金乡侯，谥忠壮。真勇健有智略，
临阵应敌，能出奇制胜，摧锋陷阵，常以一当百。成祖
每追悼之，尝曰：“王真不死，功当冠诸”将。仁宗嗣位，追
封宁国公，加号“效忠”，配享成祖庙庭。子通，自有传。